

MINISTARSTVO SOCIJALNE

POLITIKE I MLADIH

Zagreb, 6. ožujka 2015.

**POZIV**

**za prijavu jednogodišnjih projekata lokalnih volonterskih centara u 2015. godini i trogodišnjih programa regionalnih volonterskih centara za razdoblje od 2015. do 2018. godine**

Ministarstvo socijalne politike i mladih poziva udruge koje su programski usmjerene na razvoj volonterstva u Republici Hrvatskoj da se prijave za financijsku podršku partnerskim projektima i programima koji doprinose promociji i razvoju volonterstva na području Republike Hrvatske.

Udruge sukladno ovom Pozivu mogu prijaviti projekt ili program za sljedeća prioritetna područja:

* **lokalni volonterski centri**
* **regionalni volonterski centri**

Udruge mogu prijaviti **projekt lokalnog volonterskog centra** za sljedeće aktivnosti:

* aktivnosti usmjerene na izobrazbu građana, volontera i organizatora volontiranja na temu volonterskog menadžmenta i osposobljavanja za koordinatora volontera,
* aktivnosti usmjerene na osposobljavanje organizatora volontiranja za izdavanje potvrda o kompetencijama stečenima volontiranjem i promociju potvrde,
* aktivnosti usmjerene na organizaciju volonterske pomoći u učenju (instrukcija) djeci iz socijalno i materijalno ugroženih obitelji,
* aktivnosti usmjerene na organizaciju volonterskih programa za studente i učenike srednjih škola (ukoliko u lokalnoj zajednici nema ni jedne srednje škole, onda učenike osnovnih škola) tijekom školskih praznika u županijama koje pokrivaju lokalni volonterski centri,
* aktivnosti usmjerene na promociju prakse i vrijednosti volontiranja - provođenje volonterskih akcija, kampanja, dodjela nagrada za najbolje volontere te širenje informacija o dobrobiti volonterskog rada,
* aktivnosti usmjerene na razmjenu informacija o ponudi i potražnji volonterskog rada - osnivanje baze podataka volontera i organizatora volontiranja.

Udruge mogu prijaviti **program regionalnog volonterskog centra** za sljedeće aktivnosti:

* aktivnosti usmjerene na izobrazbu građana, volontera i organizatora volontiranja na temu volonterskog menadžmenta i osposobljavanja za koordinatora volontera,
* aktivnosti usmjerene na osposobljavanje organizatora volontiranja za izdavanje potvrda o kompetencijama stečenim volontiranjem,
* aktivnosti usmjerene na organizaciju volonterskih programa za studente i učenike srednjih škola (ili učenike osnovnih škola ukoliko u lokalnoj zajednici nema srednje škole),
* aktivnosti usmjerene na organizaciju volonterske pomoći u učenju (instrukcija) djeci iz socijalno i materijalno ugroženih obitelji,
* aktivnosti usmjerene na promociju prakse i vrijednosti volontiranja,
* aktivnosti usmjerene na razmjenu informacija o ponudi i potražnji volonterskog rada,
* aktivnosti usmjerene na institucionalno priznavanje volonterskog rada, zagovaranje i zastupanje,
* aktivnosti usmjerene na istraživanje i razvoj volonterstva,
* aktivnosti usmjerene pružanju podrške lokalnim volonterskim centrima, te praćenja rada lokalnih volonterskih centara na području koje se pokriva programom regionalnog volonterskog centra, raspodijeljeno prema gravitaciji područja ka 4 velika grada u Republici Hrvatskoj.

Za financiranje projekata **lokalnih volonterskih centara osigurano je 2.200.000,00 kuna**.

**Minimalni** iznos financijskih sredstava po pojedinom projektu je **50.000,00 kuna**, a **maksimalni** iznos po pojedinom projektu je **150.000,00 kuna**.

Za financiranje programa **regionalnih volonterskih centara osigurano je 1.000.000,00 kuna.**

**Minimalni** iznos financijskih sredstava po pojedinom programu je **200.000,00 kuna**, a **maksimalni** iznos po pojedinom programu je **250.000,00 kuna**.

Rok za podnošenje prijedloga projekata i programa je **30** **dana**, a završava **6. travnja 2015. godine.**

Jedna udruga može prijaviti jedan projekt **lokalnog volonterskog centra** u sklopu jednog prioritetnog područja i svih navedenih aktivnosti na razdoblje provedbe projekta od 12 mjeseci. Prijavu projekta **lokalnog volonterskog centra** na Poziv može podnijeti udruga koja je upisana u Registar udruga i djeluje najmanje jednu godinu u Republici Hrvatskoj zaključno s danom objave Poziva, koja je usmjerena na promoviranje i razvoj volonterstva u Republici Hrvatskoj, što je razvidno iz ciljeva i popisa djelatnosti u statutu udruge, a koja je upisana u Registar neprofitnih organizacija i vodi transparentno financijsko poslovanje u skladu s propisima o računovodstvu neprofitnih organizacija i koja je ispunila ugovorne obveze prema Ministarstvu socijalne politike i mladih, te svim drugim davateljima financijskih sredstava iz javnih izvora.

Jedna udruga može prijaviti jedan program **regionalnog volonterskog centra** u sklopu jednog prioritetnog područja i svih aktivnosti, na razdoblje provedbe programa od 3 godine.

Prijavu programa **regionalnog volonterskog centra** na Poziv može podnijeti udruga koja je upisana u Registar udruga i djeluje najmanje pet godina u Republici Hrvatskoj zaključno s danom objave Poziva, koja je usmjerena na promoviranje i razvoj volonterstva u Republici Hrvatskoj, što je razvidno iz ciljeva i popisa djelatnosti u statutu udruge, koja pet godina aktivno djeluje prioritetnom programskom području, koja djeluje na području više županija i nacionalnoj razini, koja je upisana u Registar neprofitnih organizacija, vodi transparentno financijsko poslovanje, u skladu s propisima o računovodstvu neprofitnih organizacija, te je ispunila sve ugovorne obveze prema Ministarstvu socijalne politike i mladih i svim drugim davateljima financijskih sredstava iz javnih izvora.

Prije potpisa ugovora udruga će morati priložiti dokaze da se protiv odgovorne osobe u udruzi i voditelja projekta ili programa ne vodi kazneni postupak, te da udruga ima podmirene sve doprinose te plaćen porez.

Kako se može ostvariti prednost u financiranju projekta ili programa i tko nema pravo prijave na Poziv detaljno je opisano u **Uputama za prijavitelje** na Poziv za prijavu jednogodišnjih projekata lokalnih volonterskih centara u 2015. godini i trogodišnjih programa regionalnih volonterskih centara za razdoblje od 2015. do 2018. godine.

Prijedlozi projekata i programa dostavljaju se isključivo na propisanim obrascima koji su, zajedno s Uputama za prijavitelje, dostupni na mrežnim stranicama Ministarstva socijalne politike i mladih ([www.mspm.hr](http://www.mspm.hr)) i regionalnih zaklada kao provedbenih tijela u ovom Pozivu ([www.zamah.hr](http://www.zamah.hr); [www.civilnodrustvo-istra.hr](http://www.civilnodrustvo-istra.hr); [www.zaklada-slagalica.hr](http://www.zaklada-slagalica.hr); [www.zaklada-dadic.hr](http://www.zaklada-dadic.hr)).

Natječajnu dokumentaciju za **lokalne volonterske centre** treba poslati preporučeno poštom, putem dostavljača ili osobno (predaja u urudžbenom uredu), onoj regionalnoj zakladi koja pokriva područje na kojem se provodi većina projektnih aktivnosti:

* **Regionalna zaklada za lokalni razvoj "ZAMAH" (za** županije: Zagrebačka, Koprivničko-križevačka, Bjelovarsko-bilogorska, Varaždinska, Međimurska i Grad Zagreb)
* **Zaklada za poticanje partnerstva i razvoja civilnog društva Pula** (za županije: Istarska, Primorsko-goranska, Karlovačka, Sisačko-moslavačka i Krapinsko-zagorska)
* **„Slagalica“ – Zaklada za razvoj lokalne zajednice** (za županije: Vukovarsko-srijemska, Osječko-baranjska, Brodsko-posavska, Požeško-slavonska, Virovitičko-podravska)
* **Zaklada „Kajo Dadić“** (za županije: Zadarska, Šibensko-kninska, Splitsko-dalmatinska, Dubrovačko-neretvanska i Ličko-senjska)

Natječajnu dokumentaciju za **regionalne volonterske centre** treba poslati preporučeno poštom, putem dostavljača ili osobno (predaja u urudžbenom uredu) na adresu Ministarstva:

**Ministarstvo socijalne politike i mladih,**

**s naznakom: „Za natječaj RVC- ne otvaraj“**

**Savska cesta 66, 10000 Zagreb**

Postupak otvaranja i pregleda dostavljenih prijava, procjena prijava, dostava dodatne dokumentacije, ugovaranje, donošenje odluke o dodjeli bespovratnih sredstava, podnošenje prigovora, postupanje s dokumentacijom kao i indikativni kalendar provedbe Poziva detaljno su opisani u *Uputama za prijavitelje* na Poziv za prijavu jednogodišnjih projekata lokalnih volonterskih centara u 2015. godini i trogodišnjih programa regionalnih volonterskih centara za razdoblje od 2015. do 2018. godine.

Razmatrati će se samo projekti i programi koji su pravodobno prijavljeni, te koji u cijelosti zadovoljavaju propisane uvjete Poziva.

Sva pitanja vezana uz ovaj Poziv mogu se postaviti isključivo elektroničkim putem, slanjem upita na adresu elektronske pošte: [udruge@mspm.hr](mailto:udruge@mspm.hr)